 Nehemiya 7 IBhayibheli Elikuyi-Internet INguqulo Yezwe Elisha7 Kwathi nje lapho udonga selwakhiwe kabusha, ngokushesha ngafaka izicabha. Khona-ke kwamiswa abalindisango nabahlabeleli namaLevi. 2 Ngaqhubeka ngabeka uHanana umfowethu noHananiya isikhulu seNqaba ukuba babe negunya phezu kweJerusalema, ngoba wayengumuntu othembeke kakhulu futhi esaba uNkulunkulu weqiniso ngaphezu kwabanye abaningi. 3 Ngakho ngathi kubo: Amasango eJerusalema akufanele avulwe lize lishise ilanga; futhi nakuba bemi ngakuwo kufanele bayivale iminyango bayishude. Futhi misani abaqaphi kubantu abakhe eJerusalema, yilowo nalowo endaweni yakhe yokuqapha nalowo nalowo phambi kwendlu yakhe. 4 Umuzi wawubanzi futhi umkhulu, kukhona abantu abambalwa ngaphakathi kuwo, futhi kungekho mizi eyayakhiwe. 5 Kodwa uNkulunkulu wami wakufaka enhliziyweni yami ukuba ngiqoqele ndawonye izicukuthwane namaphini ababusi nabantu ukuze babhaliswe ngokohlu lozalo. Khona-ke ngathola incwadi yokubhaliswa ngokohlu lozalo kwalabo abakhuphuka ekuqaleni, ngathola kulotshwe kuyo ukuthi: 6 Yilaba abantwana besifunda sombuso abakhuphuka bephuma ekuthunjweni kwabantu abadingisiwe labo uNebukhadinezari inkosi yaseBhabhiloni ayebathumbile futhi kamuva ababuyela eJerusalena nakwaJuda, yilowo nalowo emzini wakubo; 7 labo abafika noZerubhabhele, uJeshuwa, uNehemiya, u-Azariya, uRahamiya, uNahamane, uMoridekayi, uBilishani, uMisipereti, uBhigivayi, uNehumi, uBhahana. Isibalo samadoda abantu bakwa-Israyeli yilesi: 8 Abantwana bakwaPharoshi, izinkulungwane ezimbili nekhulu namashumi ayisikhombisa nambili; 9 abantwana bakwaShefathiya, amakhulu amathathu namashumi ayisikhombisa nambili; 10 abantwana bakwa-Ara, amakhulu ayisithupha namashumi amahlanu nambili; 11 abantwana bakwaPhahati-mowabi, emadodaneni kaJeshuwa noJowabe, izinkulungwane ezimbili namakhulu ayisishiyagalombili neshumi nesishiyagalombili; 12 abantwana bakwa-Elamu, inkulungwane namakhulu amabili namashumi amahlanu nane; 13 abantwana bakwaZathu, amakhulu ayisishiyagalombili namashumi amane nanhlanu; 14 abantwana bakwaZakayi, amakhulu ayisikhombisa namashumi ayisithupha; 15 abantwana bakwaBhinuwi, amakhulu ayisithupha namashumi amane nesishiyagalombili; 16 abantwana bakwaBebayi, amakhulu ayisithupha namashumi amabili nesishiyagalombili; 17 abantwana bakwa-Azigadi, izinkulungwane ezimbili namakhulu amathathu namashumi amabili nambili; 18 abantwana bakwa-Adonikamu, amakhulu ayisithupha namashumi ayisithupha nesikhombisa; 19 abantwana bakwaBhigivayi, izinkulungwane ezimbili namashumi ayisithupha nesikhombisa; 20 abantwana bakwa-Adini, amakhulu ayisithupha namashumi amahlanu nanhlanu; 21 abantwana bakwa-Atheri, kaHezekiya, amashumi ayisishiyagalolunye nesishiyagalombili; 22 abantwana bakwaHashumi, amakhulu amathathu namashumi amabili nesishiyagalombili; 23 abantwana bakwaBhezayi, amakhulu amathathu namashumi amabili nane; 24 abantwana bakwaHarifi, ikhulu neshumi nambili; 25 abantwana baseGibheyoni, amashumi ayisishiyagalolunye nanhlanu; 26 amadoda aseBhetlehema naseNethofa, ikhulu namashumi ayisishiyagalombili nesishiyagalombili; 27 amadoda ase-Anathoti, ikhulu namashumi amabili nesishiyagalombili; 28 amadoda aseBheti-azimaveti, amashumi amane nambili; 29 amadoda aseKiriyati-jeyarimi, eKhefira naseBheroti, amakhulu ayisikhombisa namashumi amane nantathu; 30 amadoda aseRama naseGeba, amakhulu ayisithupha namashumi amabili nanye; 31 amadoda aseMikimasi, ikhulu namashumi amabili nambili; 32 amadoda aseBhethele nase-Ayi, ikhulu namashumi amabili nantathu; 33 amadoda akwelinye iNebo, amashumi amahlanu nambili; 34 abantwana bomunye u-Elamu, inkulungwane namakhulu amabili namashumi amahlanu nane; 35 abantwana bakwaHarimi, amakhulu amathathu namashumi amabili; 36 abantwana baseJeriko, amakhulu amathathu namashumi amane nanhlanu; 37 abantwana baseLodi, eHadidi, nase-Ono amakhulu ayisikhombisa namashumi amabili nanye; 38 abantwana baseSena, izinkulungwane ezintathu namakhulu ayisishiyagalolunye namashumi amathathu. 39 Abapristi: Abantwana bakwaJedaya wendlu kaJeshuwa, amakhulu ayisishiyagalolunye namashumi ayisikhombisa nantathu; 40 abantwana bakwa-Imeri, inkulungwane namashumi amahlanu nambili; 41 abantwana bakwaPhashuri, inkulungwane namakhulu amabili namashumi amane nesikhombisa; 42 abantwana bakwaHarimi, inkulungwane neshumi nesikhombisa. 43 AmaLevi: Abantwana bakwaJeshuwa, kaKhadimiyeli, emadodaneni kaHodeva, amashumi ayisikhombisa nane. 44 Abahlabeleli, abantwana bakwa-Asafa, ikhulu namashumi amane nesishiyagalombili. 45 Abalindisango, abantwana bakwaShalumi, abantwana bakwa-Atheri, abantwana bakwaThalimoni, abantwana bakwa-Akhubi, abantwana bakwaHathita, abantwana bakwaShobayi, ikhulu namashumi amathathu nesishiyagalombili. 46 AmaNethini: Abantwana bakwaZiha, abantwana bakwaHasufa, abantwana bakwaThabawoti, 47 abantwana bakwaKherosi, abantwana bakwaSiya, abantwana bakwaPhadoni, 48 abantwana bakwaLebana, abantwana bakwaHagaba, abantwana bakwaSalimayi, 49 abantwana bakwaHanani, abantwana bakwaGideli, abantwana bakwaGahari, 50 abantwana bakwaRewaya, abantwana bakwaRezini, abantwana bakwaNekhoda, 51 abantwana bakwaGazamu, abantwana bakwa-Uziza, abantwana bakwaPhaseya, 52 abantwana bakwaBesayi, amadodana amaMeyuni, abantwana bakwaNefushesimi, 53 abantwana bakwaBakibuki, abantwana bakwaHakufa, abantwana bakwaHarihuri, 54 abantwana bakwaBhazilithi, abantwana bakwaMehida, abantwana bakwaHarisha, 55 abantwana bakwaBarikhosi, abantwana bakwaSisera, abantwana bakwaThema, 56 abantwana bakwaNeziya, abantwana bakwaHathifa. 57 Amadodana ezinceku zikaSolomoni: Abantwana bakwaSothayi, abantwana bakwaSofereti, abantwana bakwaPherida, 58 abantwana bakwaJahala, abantwana bakwaDarikoni, abantwana bakwaGideli, 59 abantwana bakwaShefathiya, abantwana bakwaHathili, abantwana bakwaPhokereti-hazebhayimi, abantwana bakwa-Amoni. 60 Esewonke amaNethini namadodana ezinceku zikaSolomoni ayengamakhulu amathathu namashumi ayisishiyagalolunye nambili. 61 Laba yibo abakhuphuka besuka eTheli-mela, eTheli-harisha, eKherubi, e-Adoni nase-Imeri, futhi abakwazanga ukusho izindlu zawoyise nendabuko yabo, ukuthi babengabakwa-Israyeli yini noma cha: 62 abantwana bakwaDelaya, abantwana bakwaThobiya, abantwana bakwaNekhoda, amakhulu ayisithupha namashumi amane nambili. 63 Kubapristi: abantwana bakwaHabaya, abantwana bakwaHakozi, abantwana bakwaBharizilayi, owathatha umfazi emadodakazini kaBharizilayi waseGileyadi wayesebizwa ngegama lawo. 64 Laba yibo abafuna uhlu lwamagama abo ukuze bathole obala uhlu lwabo lozalo, kodwa alutholakalanga, okwenza ukuba bavinjelwe njengabangcolisiwe bangangeni ebupristini. 65 Ngenxa yalokho iThirishatha yathi kubo akufanele bazidle izinto ezingcwelengcwele kuze kube yilapho kuma umpristi ene-Urimi neThumimi. 66 Ibandla lonke njengeqembu elilodwa lalingabantu abayizinkulungwane ezingamashumi amane nambili namakhulu amathathu namashumi ayisithupha, 67 ngaphandle kwezigqila nezigqilakazi zabo, zona ziyizinkulungwane eziyisikhombisa namakhulu amathathu namashumi amathathu nesikhombisa; futhi babenabahlabeleli besilisa nabahlabeleli besifazane abangamakhulu amabili namashumi amane nanhlanu. 68 Amahhashi abo ayengamakhulu ayisikhombisa namashumi amathathu nesithupha, iminyuzi yabo ingamakhulu amabili namashumi amane nanhlanu. 69 Amakamela ayengamakhulu amane namashumi amathathu nanhlanu. Izimbongolo zaziyizinkulungwane eziyisithupha namakhulu ayisikhombisa namashumi amabili. 70 Kwaba khona ingxenye yezinhloko zezindlu zoyise eyanikelela umsebenzi. IThirishatha ngokwayo yanikela engcebweni ngamadrakma egolide ayinkulungwane, izitsha ezingamashumi amahlanu, izembatho zabapristi ezingamakhulu amahlanu namashumi amathathu. 71 Futhi kwakukhona abanye bezinhloko zezindlu zoyise abanikela engcebweni amadrakma egolide ayizinkulungwane ezingamashumi amabili nomina besiliva abayizinkulungwane ezimbili namakhulu amabili benikelela umsebenzi. 72 Lokho bonke abanye abantu abakunikela kwakungamadrakma egolide ayizinkulungwane ezingamashumi amabili nomina besiliva abayizinkulungwane ezimbili nezambatho zabapristi ezingamashumi ayisithupha nesikhombisa. 73 Futhi abapristi namaLevi nabalindisango nabahlabeleli nabanye kubantu namaNethini no-Israyeli wonke bahlala emizini yakubo. Lapho kufika inyanga yesikhombisa, abantwana bakwa-Israyeli babesesemizini yakubo. 